
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	3 februarie 2014

	Nr.
	4c-7/695


R A P O R T

 asupra propunerii legislative pentru modificarea alin.(4) al art.251 din Legea nr.53/2003 – Codul Muncii, cu modificările şi completările ulterioare 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 529/2013 din 27 noiembrie 2013, cu dezbaterea pe fond, în procedură obişnuită, a propunerii legislative pentru modificarea alin.(4) al art.251 din Legea nr.53/2003 – Codul Muncii, cu modificările şi completările ulterioare. 

La întocmirea prezentului raport Comisia a avut în vedere:

· avizul favorabil al Consiliului Legislativ (nr.716/15.07.2013)

· avizul favorabil al Comisiei juridice, de disciplină şi imunităţi (nr.4c-11/1392/16.12.2013)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/541/11.12.2013)

· punctul de vedere favorabil al Guvernului (nr.1990/28.10.2013).

Propunerea legislativă are ca obiect de reglementare modificarea alin.(4) al art.251 din Legea nr.53/2003 – Codul Muncii, republicată, cu modificările şi completările ulterioare, în sensul introducerii unei prevederi potrivit căreia salariatul să fie asistat în cursul cercetării disciplinare prealabile de către un avocat, la cererea sa.
Comisia propune Plenului Camerei Deputaţilor adoptarea propunerii legislative întrucât modificarea adusă întăreşte principiul constituţional privind dreptul la apărare.
Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

La dezbaterile care au avut loc în şedinţa comisiei din 27 ianuarie 2014 a participat, în conformitate cu prevederile art.55 din Regulamentul Camerei Deputaţilor, d-l Eduard Corjescu, director în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 24 deputaţi, din totalul de 25 membri ai comisiei.

Raportul comisiei a fost adoptat cu majoritate de voturi (o abţinere).

Propunerea legislativă a fost respinsă de Senat în şedinţa din 18 noiembrie 2013.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,

Florin Iordache




Cristina Ancuţa Pocora

Întocmit,

Consilier parlamentar Elena Anghel 









1/2
PAGE  
2/2

[image: image1.png]